Γνωμοδότηση για την πρόταση κανονισμού (ΕΚ) του Συμβουλίου περί τροποποιήσεως του Κανονισμού (ΕΟΚ) αριθ. 1101/89 σχετικά με τη διαρθρωτική εξυγίανση στον τομέα της Εσωτερικής Ναυσιπλοΐας

(95/C 301/06)

Στις 13 Σεπτεμβρίου 1995, και σύμφωνα με το άρθρο 198 της Συνθήκης ΕΚ, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα μεταφορών και επικοινωνιών που επιφορτίσθηκε με την προετοιμασία των σχετικών εργασιών, υιοθέτησε τη γνωμοδότησή του στις 10 Ιουλίου 1995. Εισηγητής ήταν ο κ. Eulen.

Κατά την 328η σύνοδο ολομέλειας (συνεδρίαση της 13ης Σεπτεμβρίου 1995), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Περιεχόμενο της πρότασης της Επιτροπής

1.1. Βάσει του κανονισμού (ΕΟΚ) αριθ. 1101/89 της 27ης Απριλίου 1989 () καθιερώθηκε ένα σύστημα διαρθρωτικής εξυγίανσης στην εσωτερική ναυσιπλοΐα, με το οποίο εξαφανίσθηκαν, κατά πρώτο λόγο, τα πλεονάσματα μεταφορικής ικανότητας των στόλων μέσω μέτρων διάλυσης που συντονίζονταν σε κοινοτική κλίμακα.

Προς το σκοπό αυτό τα οικεία κράτη μέλη συνέστησαν και επροίκισαν ταμεία διάλυσης, που χρηματοδοτούν με ίδιους πόρους, με τα αναγκαία μέσα για την πληρωμή μιας ενίσχυσης προς διάλυση σε κάθε πλοιοκτήτη, ο οποίος υπέβαλε σχετική αίτηση πριν από τις 30 Ιουνίου 1994 σύμφωνα με τον κανονισμό (ΕΚ) αριθ. 3039/94 της Επιτροπής από τις 14 Δεκεμβρίου 1994 ().

1.2. Μετά το ανωτέρω χρονικό σημείο υπεβλήθησαν όμως στα ταμεία διάλυσης, λόγω των συγκυριακών δυσχερειών στον εν λόγω τομέα και άλλες αιτήσεις για ενίσχυση προς διάλυση. Επειδή τα διαθέσιμα μέσα είναι πλέον περιορισμένα επιβάλλεται να διατεθούν για μία μεταβατική περίοδο πρόσθετοι πόροι.

1.3. Συνεπώς, οι αρμόδιες για τον προϋπολογισμό αρχές αποφάσισαν να εγγράψουν στον προϋπολογισμό της Κοινότητας κονδύλιο 5 εκ. Ecu, το οποίο προορίζεται για τη συμμετοχή της Κοινότητας στη χρηματοδότηση τρεχουσών ενεργειών διάλυσης δηλαδή τη διάλυση πλοίων που βρίσκονται στον κατάλογο αναμονής.

1.4. Με την προτεινόμενη τροποποίηση του Κανονισμού (ΕΟΚ) αριθ. 1101/89 θα δημιουργηθεί σχετική νομική βάση η οποία

- επιτρέπει τη χρησιμοποίηση του ποσού που αναφέρεται στο σημείο 1.3 υπέρ ενεργειών που αποβλέπουν στη διαρθρωτική εξυγίανση στον τομέα της εσωτερικής ναυσιπλοΐας και

- καθιστά δυνατή τη συμμετοχή της Κοινότητας στη χρηματοδότηση διαφόρων μέτρων διαρθρωτικής εξυγίανσης για την περίοδο 1995-1998.

1.5. Περαιτέρω και ταυτοχρόνως, δημιουργείται η νομική βάση για τη χρηματοδότηση των ταμείων με πόρους των οικείων κρατών μελών. Η αρχή της αλληλεγγύης μεταξύ των (εθνικών) ταμείων διευρύνεται προς όλα τα μέσα και τις δαπάνες. Τέλος η Επιτροπή αναλαμβάνει την υποχρέωση να διασφαλίσει την ομοιόμορφη εφαρμογή του κανονισμού και το συντονισμό μεταξύ των ταμείων.

2. Γενικές παρατηρήσεις

2.1. Η ΟΚΕ παρατηρεί ότι η παρούσα πρόταση της Επιτροπής συνδέεται άμεσα με τη δέσμη νομοθετικών προτάσεων που αφορούν την απορρύθμιση της αγοράς εσωτερικής ναυσιπλοΐας και αντίστοιχα συνοδευτικά μέτρα, τα οποία η Επιτροπή έχει υποβάλλει βάσει του ψηφίσματος του Συμβουλίου από 24 Οκτωβρίου 1994 () και για τα οποία ζητήθηκε η γνωμοδότηση της ΟΚΕ.

2.1.1. Η υποβολή μιας ειδικής πρότασης για το 1995 δεν δικαιολογείται μόνον από το επείγον που επιβάλλει η διαδικασία εκτέλεσης του προϋπολογισμού. Οπωσδήποτε οι προτεινόμενες τροποποιήσεις προχωρούν πέραν αυτού του συγκεκριμένου λόγου.

2.2. Η ΟΚΕ επικροτεί τη διάθεση κοινοτικών πόρων για ενέργειες διαρθρωτικής εξυγίανσης στην εσωτερική ναυσιπλοΐα, με τη βοήθεια των οποίων τα πλοία, ιδιαίτερα, τα οποία βρίσκονται στον κατάλογο αναμονής θα γίνει δυνατό να διαλυθούν. Για το θέμα αυτό η ΟΚΕ είχε εκφρασθεί σε προηγούμενη γνωμοδότηση και για τελευταία φορά ρητώς στη γνωμοδότηση για την εσωτερική ναυσιπλοΐα ().

2.3. Η υποστήριξη των ταμείων με κοινοτικούς πόρους και πιθανόν και των οικείων κρατών μελών επιβάλλεται εν όψει της κριτικής οικονομικής κατάστασης της εσωτερικής ναυσιπλοΐας. Σχετικά μεταβάλλεται όμως και ο χαρακτήρας και οι δυνατότητες της μέχρι τώρα χρηματοδοτούμενης από τον ίδιο τον τομέα διαρθρωτικής εξυγίανσης. Ιδιαίτερη σημασία συνεπώς θα έχει η διασφάλιση της ομοιόμορφης εφαρμογής του Κανονισμού αλλά και η αξιολόγηση της αποτελεσματικότητας των μέτρων για την ενίσχυση της μορφής μεταφοράς μέσω της εσωτερικής ναυσιπλοΐας.

2.4. Η επιδιωκόμενη πλήρης αλληλεγγύη μεταξύ των ταμείων φαίνεται σκόπιμη ενόψει μιας ελευθέρωσης της κοινής αγοράς. Εγείρει όμως το ζήτημα της ανακατανομής εθνικών κρατικών πόρων μεταξύ των κρατών μελών σε συνάρτηση με την «ποσότητα» σκαφών των εθνικών στόλων εσωτερικής ναυσιπλοΐας. Η ΟΚΕ λαμβάνει ως βάση ότι η διευθέτηση (εξισορρόπηση) μεταξύ των ταμείων διέπεται από ομοφωνία και ό,τι οποιεσδήποτε παρεμπίπτουσες αντιδικίες δεν θα θέσουν σε ριζικό κίνδυνο τις ίδιες τις δράσεις για διάλυση.

Βρυξέλλες, 13 Σεπτεμβρίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. L 116 της 28. 4. 1989, σ. 25 7 Γνωμοδότηση της ΟΚΕ, ΕΕ αριθ. C 318 της 12. 12. 1988, σ. 58.

() ΕΕ αριθ. L 322 της 15. 12. 1994, σ. 11.

() ΕΕ αριθ. C 309 της 5. 11. 1994, σ. 5.

() ΕΕ αριθ. C 393 της 31. 12. 1994, σ. 60.